Samuel Salonen (jääkiekkoilija, 1994)

**Samuel Salonen** (s. 27. huhtikuuta 1994 Vaasa) on suomalainen jääkiekkoilija, joka pelaa Ruotsin kolmanneksi korkeimmalla sarjatasolla HockeyEttan-joukkue Boråsissa. Hän on pelipaikaltaan oikea laitahyökkääjä. 

## Ura
### Juniorivuodet ja läpimurto Mestiksessä
Salonen aloitti jääkiekkoilun omien sanojensa mukaan noin 6-vuotiaana. Hän on Vaasan Sportin kasvatti. Kesken kauden 2010–2011 Salonen siirtyi 16-vuotiaana seuran B-nuorista JYPin B2-junioreihin.  Hän voitti JYPin sisäisen pistepörssin tehoilla 17+24=41, joilla Salonen sijoittui koko B2-nuorten SM-sarjan runkosarjan pistepörssissä viidenneksi. Kaudella 2011–2012 hän oli B-nuorten SM-sarjan runkosarjassa joukkueensa paras pistemies tehoilla 10+18=28.

Kaudeksi 2012–2013 Salonen palasi kasvattajaseuraansa Sportiin ja siirtyi seuran A-nuoriin. Kaudella 2013–2014 hän toimi joukkueen varakapteenina ja oli tehoilla 22+22=44 Sportin paras maalintekijä sekä jakoi joukkueen sisäisen pistepörssin voiton Róbert Vargan kanssa. Salonen jakoi koko A-nuorten SM-liigan maalipörssin yhdeksännen sijan viiden muun pelaajan kanssa.

Kaudeksi 2014–2015 Salonen siirtyi vuoden mittaisella sopimuksella Mestis-joukkue JYP-Akatemiaan. Hänen tulokaskautensa toi 29 runkosarjaottelussa tehot 7+10=17 ja kuudessa pudotuspeliottelussa yhden maalin. Kaudella 2015–2016 Salonen oli joukkueen toiseksi paras maalintekijä ja kolmanneksi paras pistemies tehoilla 9+13=22. Kaudeksi 2016–2017 hän siirtyi jatkamaan Mestis-uraansa KeuPa HT:n riveihin. Salonen toimi kauden aikana myös joukkueen kapteenina Jani Ollitervon oltua sivussa. Hän voitti KeuPan sisäisen piste-, maali- ja syöttöpörssin tehoilla 17+37=54, joilla Salonen sijoittui koko Mestiksen pistepörssissä kolmanneksi.

### SM-liigasopimus Pelicansiin
Toukokuussa 2017 Salonen siirtyi koeaikasopimuksella SM-liigajoukkue Pelicansiin. Hänen kautensa 2017–2018 alkoi kuitenkin pakkolevolla, kun lääkärit diagnosoivat Saloselle ylikunnon. Salonen sai tililleen ensimmäisen liigaottelunsa runkosarjan neljännellä kierroksella 14. syyskuuta 2017 vieraissa Oulun Kärppiä vastaan. Hänet merkittiin Pelicansin 13. hyökkääjäksi, mutta Salonen jäi lopulta ilman peliaikaa. Ottelu jäi hänelle syyskauden ainoaksi joukkueessa ja Salonen siirtyi saman kuun lopulla lainalle Mestis-joukkue Heinolan Peliittoihin. Hänet nimettiin yhdeksi joukkueen kiertävistä kapteeneista. Vaikka Salonen ei saanut peliaikaa Pelicansissa, hän sai marraskuussa 2017 loppukauden kattavan jatkosopimuksen joukkueeseen. Salonen nostettiin Pelicansin vahvuuteen toiseen SM-liigaotteluunsa 23. tammikuuta 2018 Mikkelin Jukureita vastaan. Hänet merkittiin jälleen joukkueen 13. hyökkääjäksi, mutta Salonen sai kuitenkin ensimmäiset ja kauden ainoat jääaikansa SM-liigassa pelattuaan 4.54 minuuttia. 

Salonen pelasi kauden 2017–2018 lopulta loppuun Peliitoissa. Hän oli tehoilla 16+21=37 joukkueen paras maalintekijä ja jakoi sisäisen pistepörssin toisen sijan Severi Lahtisen kanssa edellään vain Valtteri Lipiäinen. Salonen voitti myös koko Mestiskarsintojen pistepörssin sekä jakoi maalipörssin voiton Hermeksen Mikko Virtasen ja joukkuetoverinsa Niko Kivelän kanssa tehoilla 4+6=10. Hän jakoi myös sarjan tehotilaston voiton viiden muun pelaajan kanssa lukemalla +6.

### Paluu KeuPa HT:hen
Kaudeksi 2018–2019 Salonen palasi vuoden mittaisella sopimuksella KeuPa HT:hen. Hänet nimettiin joukkueen varakapteeniksi. Salosen kausi päättyi kuitenkin jo marraskuussa 2018 leikkaushoitoa vaatineen polvivamman vuoksi. Hän toimi loppukaudella KeuPan valmennustiimin apuna Niko Härkösen johtamassa valmennustiimissä. Salonen voitti kauden päätteeksi Mestis-hopeaa.

### Siirtyminen ulkomaille
Kesäkuussa 2019 Salonen teki vuoden mittaisen sopimuksen Slovakian Extraligan nousijajoukkue HK Dukla Michalovcen kanssa. Hän sai liigasta taustatietoa myös Salosen kanssa Sportin A-nuorissa pelanneen Róbert Vargan kautta. Hänelle ei kuitenkaan löytynyt joukkueesta sopivaa roolia ja Salosen sopimus purettiin jo ennen kauden alkua, kun Dukla oli lisäksi vahvistanut hyökkäystään venäläiskonkari Dmitri Vorobjovilla. Syyskuussa hän palasi Suomeen ja siirtyi loppukauden 2019–2020 kattavalla sopimuksella Mestiksen nousijajoukkue Kajaanin Hokkiin. Salosen sopimuksessa oli 10. marraskuuta asti kestävä ulkomaanoptio. 

Salonen pelasi Hokissa vain viisi ottelua, kunnes hän käytti sopimukssaan olleen ulkomaanoption jo noin kuukauden ennen sen päättymistä lokakuussa siirryttyään loppukauden 2019–2020 kattavalla sopimuksella Ranskaan Ligue Magnusissa pelaavan Pionniers de Chamonix'n joukkueeseen. Salosta oli houkuttelemassa joukkueeseen hänen ystävänsä Joonas Sammalmaa, joka vihjasi hänelle ulkomaalaisvahvistuksen paikasta. Salonen hankittiin Chamonix'n loukkaantumisen vuoksi joukkueen jättäneen maanmiehensä Samuli Kivimäen tilalle. Salonen oli lopulta Chamonix'n paras maalintekijä ja toiseksi paras pistemies Joonas Sammalmaan jälkeen tehtyään 30 runkosarjaottelussa tehot 24+15=39. Hän jakoi koko Ligue Magnusin maalipörssin kolmannen sijan Brûleurs de Loups de Grenoblen Damien Fleuryn kanssa. Pudotuspeleissä Salonen oli kahdella osumallaan Chamonix'n paras maalintekijä Benjamin Lagarden ja Fabien Kazarinen kanssa.

Kaudeksi 2020–2021 Salonen siirtyi vuoden mittaisella sopimuksella Norjaan Fjordkraft-ligaenin Sparta Sarpsborgiin. Maaliskuussa 2021 hän palasi kuitenkin Suomeen ja siirtyi loppukauden kattavalla sopimuksella KeuPa HT:n Mestis-joukkueeseen, kun kausi Norjassa oli keskeytettynä.

Salonen palasi kaudeksi 2021–2022 vuoden mittaisella sopimuksella Chamonix'n joukkueeseen. Hän nousi joukkueen kapteenistoon. Salonen oli tehoilla 16+27=43 Chamonix'n paras syöttäjä ja toiseksi paras pistemies Phil Marinaccion jälkeen. Kaudeksi 2022–2023 hän siirtyi toisen Ligue Magnusin seuran, Jokers de Cergyn riveihin. Salonen oli tehoilla 17+23=40 joukkueen toiseksi paras pistemies Loïc Fornierin jälkeen. Pudotuspeleissä hän oli Cergy-Pontoisen paras pistemies ja maalintekijä tehoilla 7+6=13.

Kaudeksi 2023–2024 Salonen siirtyi vuoden mittaisella sopimuksella Boxers de Bordeaux'n riveihin. Hän oli tehoilla 21+25=46 joukkueen paras pistemies ja maalintekijä. Salonen jakoi koko Ligue Magnusin pistepörssin neljännen sijan Rouenin Rolands Vīgnersin ja Anthony Rechin sekä Cergy-Pontoisen Alex Barberin kanssa. Hän voitti myös Bordeaux'n sisäisen tehotilaston lukemalla +25. Salonen eteni joukkueen kanssa aina finaaleihin saakka, mutta mestaruuden vei lopulta kuitenkin Rouen Hockey Élite 76 otteluvoitoin 4–2. Toukokuussa 2024 hän teki Bordeaux'n kanssa vuoden mittaisen jatkosopimuksen. Kaudella 2024–2025 Salonen jakoi tehoilla 13+19=32 joukkueen sisäisen pistepörssin toisen sijan Mathieu Pompein kanssa edellään Enzo Carry. Pudotuspeleissä hän jakoi neljällä osumallaan Bordeaux'n sisäisen maalipörssin voiton Baptiste Bruchen ja Tommy Giroux'n kanssa.

Salonen siirtyi kaudeksi 2025–2026 Tšekin toiseksi korkeimmalle sarjatasolle 1. česká hokejová ligan Berani Zlíniin. Helmikuussa 2026 hän siirtyi loppukauden kattavalla sopimuksella Ruotsin kolmanneksi korkeimmalle sarjatasolle HockeyEttan-joukkue Boråsiin.

## Yksityiselämä
Salonen valmistui ylioppilaaksi Vaasan lyseon lukiosta keväällä 2014. Hän on opiskellut Jyväskylän yliopistossa ruotsin kieltä sekä kasvatustieteitä.

Hän harrasti lapsena myös jalkapalloa omien sanojensa mukaan 14–15-vuotiaaksi asti sekä salibandya.

## Tilastot

## Lähteet
*
*
*

### Viitteet